

 Пољопривредно едукативна канцеларија Златиборка

У циљу доприноса економском оснаживању жена на селу, Општина Чајетина у сарадњи

са Удружењем „Златиборски плодови“, Привредним друштвом за развој

пољопривреде “Златиборски еко аграр“ доо и Удружењем „Савез сеоских жена

Чајетине“ у Златиборском округу спроводи пројекат „Пољопривредно-едукативна

канцеларија – Златиборка“. Пројектом се формира Пољопривредно-едукативна

канцеларија Златиборка, која представља институционалну, системску и стручну

подршке женама из руралних подручја, која ће омогућити оснаживање и умрежавање

жена, повећање видљивости њихових производа, као и промоцију њиховог рада, а у

циљу повећања њихове економске независности. Канцеларија ће организовати осим

едукативних и већи број информативних семинара, како би се учеснице пројекта

упознале са могућностима финансирања и промоције пословних идеја, а посебна

пажња биће посвећена истраживачкој делатности у развоју старт уп-ова, пословној

инкубацији и акцелерацији пословних идеја. У пројекат ће бити укључене чланице

Удружења „Савез сеоских жена Чајетине“, а индиректно и њихове породице и

целокупна локална заједница, чија је подршка у економском оснаживању жена веома

важна. Пројекат посебно има за циљ умрежавање жена на селу кроз систем

правовеменог информисања (циркуларне СМС поруке) о свим актуелностима у вези са

могућностима развоја њиховог предузетништва и професионалног усавршавања.

Такође, брендирањем Златибора као значајне slow food дестинације, заштитом

географског порекла златиборског сира и кајмака, низом маркетиншких активности,

као и обуком за писање пројекта у циљу добијања додатних средства за развој

предузетништва и упознавањем са примерима добре праксе, кроз пројекат ће бити

створене основе за дугорочну одрживост женског предузетништва на селу, а за пет

најбољих пословних идеја биће додељена средства у облику гранта за суфинансирање

из буџета Општине Чајетина.

Пројекат се спроводи у оквиру друге фазе Програма локалних иницијатива за

социјално укључивање и смањење сиромаштва – Подршка развоју иновативних

модела за социјално укључивање ЛИП 2 Програм ЛИП 2 реализује Тим за социјално

укључивање и смањење сиромаштва Владе Републике Србије (СИПРУ) у оквиру

пројекта Подршка унапређењу социјалног укључивања у Републици Србији, који

подржава Влада Швајцарске.